Asmi i d-telḥa teqcict-nni deg leεmer, tebda tetteffeɣɣer lexla ɣef yiḍarren-is, dɣa yeɣli-d kaṛuh d tismin gar Ɛica d Ɛli akked tmeṭṭut n baba-tsen. Dɣa din i d-yers miḥyaf deg uxxamnni, imi netta, argaz-is akked yelli-tsen tetten lεula n yirden ; ma d Ɛica d Ɛli tesserwa-yasen aɣrum n temẓin d win n ugercal, xersum mi ara ffɣen ɣer lexla ad ksen. Tismin εemṛent adan n tmeṭṭut, mi tettwali Ɛica d Ɛli umi tettakk agercal, ttaɣalen d izeggaɣen n wudem ; yelli-s nettat umi tettbuddu ala učči lεali yecban udi, tamemt n teɣrast, aksum afessugan yelhan i useknef ɣer yirij, irden, ... tettsimmi tettεimi, tettuɣal d tawraɣt am yiferr, seg wass ɣer wass.